ເພື່ອນບ້ານ ເຂດລຸ່ມແມ່ນ້ຳຂອງ ຮຽກຮ້ອງໃຫ້ລາວ ທົບທວນເບິ່ງ ຜົນກະທົບ ຂ້າມຊາຍແດນ ຈາກເຂື່ອນຫຼວງພະບາງ
ປະເທດທັງສາມ ກ່າວຢູ່ໃນຂໍ້ສະເໜີ ຕໍ່ກອງປະຊຸມ ຂອງຄະນະກຳມະການຮ່ວມ MRC ວ່າ ລາວຄວນເອົາມາດຕະການ ເພື່ອຫລຸດຜ່ອນຜົນກະທົບ ທີ່ອາດເກີດຂຶ້ນ ຈາກໂຄງການດັ່ງກ່າວ.
ບັນດາປະເທດເພື່ອນບ້ານ ໃນເຂດລຸ່ມແມ່ນ້ຳຂອງ ຮຽກຮ້ອງໃຫ້ລາວພິຈາລະນາເບິ່ງຜົນກະທົບທາງດ້ານ ສະພາບແວດລ້ອມ ຂ້າມຊາຍແດນ ຈາກໂຄງການສ້າງເຂື່ອນຫຼວງພະບາງ ໃສ່ລຳແມ່ນ້ຳຂອງ ປະເທດກຳປູເຈຍ ໄທ ແລະຫວຽດນາມ ຕ່າງກໍໄດ້ສະແດງຄວາມເປັນຫ່ວງ ຫຼັງຈາກຄະນະກຳມາທິການແມ່ນໍ້າຂອງສາກົນ ຫຼື MRC ໄດ້ເສັດສິ້ນຂັ້ນຕອນການປຶກສາຫາລືເປັນເວລາ 6 ເດືອນ ກ່ຽວກັບໂຄງການສ້າງເຂື່ອນຫຼວງພະບາງ ໃນວັນອັງຄານທີ 30 ມິຖຸນາຜ່ານມານີ້ ການກໍ່ສ້າງເຂື່ອນຫຼວງພະບາງ ທີ່ມີຄວາມແຮງ 1,460 ເມກາວັດ ມີກຳນົດຈະເລີ້ມຂຶ້ນໃນທ້າຍປີນີ້ ປະເທດທັງສາມ ກ່າວຢູ່ໃນຂໍ້ສະເໜີ ຕໍ່ກອງປະຊຸມ ຂອງຄະນະກຳມະການຮ່ວມ MRC ວ່າ ລາວຄວນເອົາມາດຕະການເພື່ອຫລຸດຜ່ອນຜົນກະທົບທີ່ອາດເກີດຂຶ້ນຈາກໂຄງການດັ່ງກ່າວ ທ່ານ ດຣ ອະນຸລັກ ກິດຕິຄຸນ ຫົວໜ້າຍຸດທະສາດ ແລະຄູ່່ຮ່ວມງານຂອງ MRC ກ່າວວ່າ ປະເທດທັງສາມແມ່ນມີຄວາມເປັນຫ່ວງແລະຕ້ອງການຢາກໃຫ້ທົບທວນເບິ່ງຄັກໆ ກ່ອນຈະເລີ້ມການພັດທະນາ ດຣ ອະນຸລັກ ກ່າວຕື່ມວ່າ: ເຂື່ອນຫຼວງພະບາງ ຈະມີການກໍ່ສ້າງທີ່ບ້ານຫ້ວຍຍໍ ແລະຈະເປັນເຂື່ອນທີສາມ ທີ່ສ້າງໃສ່ລຳແມ່ນ້ຳຂອງ ເຂື່ອນທຳອິດແມ່ນເຂື່ອນໄຊຍະບູລີ ທີ່ເປີດໃຊ້ໃນເດືອນຕຸລາປີກາຍ ແລະເຂື່ອນທີສອງ ແມ່ນເຂື່ອນດອນສະໂຮງ ນອກນັ້ນ ລາວຍັງມີແຜນການທີ່ຈະສ້າງເຂື່ອນປາກລາຍ ແລະຊະນະຄາມອີກດ້ວຍ ໄຟຟ້າສ່ວນໃຫຍ່ ທີ່ຜະລິດຈາກເຂື່ອນເຫຼົ່ານີ້ ແມ່ນສົ່ງອອກໄປຂາຍໃຫ້ໄທ ນອກນັ້ນ ກໍຍັງຂາຍໃຫ້ກຳປູເຈຍ ຫວຽດນາມ ແລະປະເທດອື່ນໆອີກ